‘ฟินันซ่าทริกเกอร์’ฉวยหุ้นพักฐาน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ขายกองทุนวันนี้ตั้งเป้ากำไร7%ใน6เดือนอยุธยาปันผล4กองทุนร่วม305ล้าน
โพสต์ทูเดย์ — บลจ.ฟินันซ่า สบช่องหุ้นปรับฐานออกกองทริกเกอร์ 6 เดือน ตั้งเป้ากำไร 7% “อยุธยา” แจกปันผล 4 กองทุนร่วม 305 ล้านบาท
นายธีรพันธุ์ จิตตาลาน กรรมการบริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทรอจังหวะที่หุ้นปรับฐานจึงออกกองทุนเปิดฟินันซ่า สตาร์ ทริกเกอร์ 7 เสนอขายวันที่ 1625 ก.พ. 2554 เหมาะกับนักลงทุนที่มองการลงทุนหุ้นไทยปี 2554 จะยังให้ผลตอบแทนที่ดีจากคาดการณ์อัตราการเติบโตของกำไรต่อหุ้นที่ 19.3% ในปี 2554 ถึงแม้จะไม่สูงมากเมื่อเทียบกับปีที่ผ่านมาคาดว่าจะเติบโต 29.2% 
“ตลาดหุ้นจะผันผวนสูงขึ้นจึงตั้งเป้าผลตอบแทนจากการลงทุนในตลาดหลักทรัพย์ในระดับที่ไม่สูงมากนัก ภายในระยะเวลาจำกัด โดยเมื่อได้ผลตอบแทนตามที่คาดหวังแล้วพร้อมที่จะหยุดความเสี่ยง โดยการขายทำกำไรและออกจากการลงทุนในตลาดหลักทรัพย์ทันที” นายธีรพันธุ์ กล่าว 
กองทุนตั้งเป้าหมายมูลค่าสินทรัพย์ต่อหน่วย (NAV) ที่ 10.85 บาท/หน่วย คิดเป็นอัตราผลตอบแทนจากการลงทุนประมาณ 7% ต่อปี ภายในระยะเวลา 6 เดือน โดยใช้กลยุทธ์การลงทุนที่มุ่งเน้นผลตอบแทนที่แน่นอน เพื่อให้ได้ผลตอบแทนตามที่คาดหวังไว้ในระยะเวลา 6 เดือน ภายใต้สภาวะแวดล้อมที่เอื้ออำนวยตามที่คาดไว้ โดยเลือกลงทุนหุ้นในบริษัทที่มีแนวโน้มการเจริญเติบโตที่สูง ปัจจัยพื้นฐานดี เช่น กลุ่มธุรกิจการเกษตร อาหารและเครื่องดื่ม และกลุ่มพลังงาน ที่คาดว่าจะได้ประโยชน์จากราคาสินค้าโภคภัณฑ์ที่สูงขึ้น 
หุ้นกลุ่มธนาคารพาณิชย์ที่คาดว่าจะได้รับประโยชน์จากอัตราดอกเบี้ยขาขึ้น ซึ่งทำให้ส่วนต่างอัตราดอกเบี้ยกว้างขึ้น กลุ่มนิคมอุตสาหกรรมและยานยนต์ที่คาดว่าจะได้รับประโยชน์จากการลงทุนทางตรงของต่างชาติที่เพิ่มขึ้น กลุ่มพาณิชย์ที่คาดว่าจะได้รับประโยชน์จากการบริโภคภาคเอกชนที่เพิ่มขึ้น รวมถึงการเลือกตั้งในปี 2554 
นอกจากนี้ บลจ.ฟินันซ่า ยังออกกองทุนตราสารหนี้ระยะสั้น 3 เดือน กองทุนเปิดฟินันซ่าตราสารหนี้ 3M3(FAMFIX3M3) มูลค่าโครงการ 300 ล้านบาท เสนอขายวันที่ 1623 ก.พ. 2554 ให้ผลตอบแทนประมาณ 2.05% ต่อปี คาดว่าจะลงทุนในตั๋วเงินพันธบัตรธนาคารแห่งประเทศไทยหรือตั๋วเงินคลัง ตั๋วเงินธนาคารทิสโก้ (A) ตั๋วเงินธนาคารนครหลวงไทย ธนาคารสแตนดาร์ดชาร์เตอร์ (ไทย) ธนาคารดอยช์แบงก์ (ไทย) ธนาคารไทยเครดิตเพื่อรายย่อย ธนาคารกรุงไทย (AA) ธนาคารกรุงศรีอยุธยา (A) ธนาคารเกียรตินาคิน (A) 
นายฉัตรพี ตันติเฉลิม ประธานเจ้าหน้าที่บริหาร บลจ.อยุธยา เปิดเผยว่า บริษัทจะจ่ายเงินปันผลกองทุนรวมภายใต้การจัดการของบริษัทในวันที่ 1 มี.ค. 2554 จำนวน 4 กองทุน รวมเป็นยอดเงินกว่า 305 ล้านบาท สำหรับผลการดำเนินงานครึ่งปีหลังของปี 2553 
กองทุนเปิดอยุธยาตราสารปันผล จะจ่ายปันผลในอัตรา 0.05 บาทต่อหน่วย กองทุนเปิดอยุธยาทุนทวีปันผล ในอัตรา 1.90 บาทต่อหน่วย กองทุนเปิดอยุธยาหุ้นปันผลในอัตรา 0.50 บาทต่อหน่วย และกองทุนเปิดอยุธยาทุนทวี 5 ปันผลในอัตรา 1.40 บาทต่อหน่วย กำหนดจ่ายเงินให้ผู้ถือหน่วยลงทุนในวันที่ 1 มี.ค. 2554
ทั้ง 4 กองทุนดังกล่าวมีประวัติการจ่ายปันผลที่ดีมาโดยตลอดนับตั้งแต่จัดตั้งกองทุน โดยมีประวัติการจ่ายปันผล รวมครั้งล่าสุดที่ประกาศ โดยกองทุนเปิดอยุธยาตราสารปันผล นับตั้งแต่จัดตั้งกองทุนเมื่อ 22 ส.ค. 49 จ่ายปันผลรวม 23 ครั้ง จำนวนเงินปันผลทั้งสิ้น 6.1250 บาท กองทุนเปิดอยุธยาทุนทวีปันผล นับตั้งแต่จัดตั้งกองทุนเมื่อ 18 ก.พ.48 จ่ายปันผลรวม 15 ครั้ง จำนวนเงินปันผลทั้งสิ้น 25.6100 บาท กองทุนเปิดอยุธยาหุ้นปันผล นับตั้งแต่จัดตั้งกองทุนเมื่อ 29 มิ.ย.50 จ่ายปันผลรวม 9 ครั้ง จำนวนเงินปันผลทั้งสิ้น 4.5000 บาท และกองทุนเปิดอยุธยาทุนทวี 5 นับตั้งแต่จัดตั้งกองทุนเมื่อ 5 พ.ย.50 จ่ายปันผลรวม 4 ครั้ง จำนวนเงินปันผลทั้งสิ้น 11.8000 บาท